Det er fyrst og fremst næringsministeren og hans departement som har ansvaret for Telenor. Eg har vel oppfatta næringsministeren slik at dette ikkje vert sett på som aktuell politikk for denne regjeringa. Men så til det Lundteigen eigentleg er oppteken av, og som han brukte dette som eksempel på verktøy for å få til, nemleg breibandutbygginga. Vi ser at veldig mange slit med at linjene til Telenor er splitta, slik at ein ikkje får bygd ut breiband i distrikta. Men då er det det å seie, at vi treng ikkje Telenor sine linjer for å få bygd ut desse siste 5 pst. Tvert imot er det radiolink, det er kabel-TV, og det er fiber – det er uendeleg mange andre teknologiar ein kan bruke for å oppnå det som både Lundteigen ynskjer og Regjeringa ynskjer, nemleg breiband til alle i dette landet. Då seier eg at vi treng ikkje å gjere den endringa i Telenor som Lundteigen ynskte, iallfall ikkje for å byggje ut breiband til alle i dette landet.